Tiesas (virspalāta) 2024. gada 11. jūlija spriedums (Visoki trgovački sud Republike Hrvatske (Horvātija) lūgums sniegt prejudiciālu nolēmumu) – Financijska agencija/HANN-INVEST d.o.o
(Apvienotās lietas C-554/21, C-622/21 un C-727/21, Hann-Invest u.c.) 1
(Lūgums sniegt prejudiciālu nolēmumu – LES 19. panta 1. punkta otrā daļa – Efektīva tiesību aizsardzība tiesā jomās, uz kurām attiecas Savienības tiesības – Tiesnešu neatkarība – Tiesību aktos noteikta tiesa – Lietas taisnīga izskatīšana – Tiesas nolēmumu reģistrācijas dienests – Valsts tiesiskais regulējums, ar kuru otrās instances tiesās ieviests tāda reģistrācijas tiesneša amats, kuram praksē ir pilnvaras apturēt sprieduma pasludināšanu, dot norādījumus iztiesāšanas sastāviem un lūgt sasaukt nodaļas sanāksmi – Valsts tiesiskais regulējums, atbilstoši kuram tiesas nodaļas vai visu tiesnešu sanāksmēs var pieņemt saistošas “juridiskas nostājas”, tai skaitā attiecībā uz jau izskatītām lietām)
Tiesvedības valoda – horvātu
Iesniedzējtiesa
Visoki trgovački sud Republike Hrvatske
Pamatlietas puses
Prasītāja: Financijska agencija
Atbildētājas: HANN-INVEST d.o.o. (C-554/21), MINERAL-SEKULINE d.o.o. (C-622/21) un UDRUGA KHL MEDVEŠČAK ZAGREB (C-727/21)
Rezolutīvā daļa
LES 19. panta 1. punkta otrā daļa
jāinterpretē tādējādi, ka
tā liedz valsts tiesībās paredzēt tādu valsts tiesas iekšēju mehānismu, atbilstoši kuram:
tiesas nolēmumu, ko pieņēmis lietu izskatošais iztiesāšanas sastāvs, attiecīgās lietas noslēgumā tās dalībniekiem var nosūtīt tikai tad, ja minētā nolēmuma saturu ir apstiprinājis reģistrācijas tiesnesis, kurš neietilpst šajā iztiesāšanas sastāvā;
šīs tiesas nodaļas sanāksmē, pieņemot “juridisku nostāju”, lietu izskatošajam iztiesāšanas sastāvam var pieprasīt grozīt tā iepriekš pieņemtā tiesas nolēmuma saturu, lai gan šajā nodaļas sanāksmē piedalās arī tiesneši, kuri neietilpst šajā iztiesāšanas sastāvā, kā arī attiecīgā gadījumā personas, kuras nav attiecīgās tiesas locekļi, un lietas dalībniekiem nav iespējas paust šajā sanāksmē savus argumentus.
____________
1 OV C 222, 7.6.2022.